Komisijos reglamentas (EB) Nr. 1659/2000
2000 m. liepos 26 d.
iš dalies keičiantis Reglamentą (EB) Nr. 1445/95 dėl importo ir eksporto licencijų taikymo galvijienos sektoriuje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/99 dėl bendro galvijienos rinkos organizavimo [1], ypač į jo 29 straipsnio 2 dalį ir 33 straipsnio 12 dalį,
kadangi:
(1) 1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje taisyklių [2] su paskutiniais pakeitimais, padarytais Reglamentu (EB) Nr. 1439/2000 [3], 7 straipsniu nukrypstama nuo 1988 m. lapkričio 16 d. Komisijos reglamento (EEB) Nr. 3719/88, nustatančiam išsamias bendrąsias taisykles dėl žemės ūkio produktų importo ir eksporto licencijų bei išankstinio nustatymo sertifikatų sistemos taikymo [4], su paskutiniais pakeitimais, padarytais Reglamentu (EB) Nr. 1127/1999 [5], 5 straipsnio 1 dalies, nustatant 60 eurų ribą, iki kurios nereikalaujama licencijos produktams, už kuriuos neprašoma grąžinamosios išmokos. Supaprastinimo sumetimais tą sumą reikia perskaičiuoti į gyvų galvijų vienetus ir į kitų produktų tonas.
(2) Reglamento (EB) Nr. 1445/95 8 straipsnio 1 dalyje yra nustatyta, kad grynaveislių veislinių gyvulių, kurių KN kodas yra 010210, licencijų su iš anksto nustatyta grąžinamąja išmoka galiojimo laikotarpis yra 75 dienos, o licencijų, išduotų Reglamento (EEB) Nr. 3719/88 44 straipsnyje nustatyta tvarka, keturi mėnesiai pridedant einamąjį mėnesį. Patirtis parodė, kad šie laikotarpiai yra per trumpi, ir todėl juos būtina pratęsti iki penkių mėnesių, prie jų pridėjus einamąjį mėnesį. Tuo pačiu metu reikėtų numatyti leidžiančią nukrypti nuostatą, kuri Reglamento (EEB) Nr. 3719/88 44 straipsnio 5 dalyje minimą laikotarpį, per kurį eksportuotojas privalo informuoti licenciją išdavusią agentūrą apie trečiojoje šalyje paskelbto konkurso rezultatą, padidintų nuo 21 dienos iki 90 dienų.
(3) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1445/95 iš dalies keičiamas taip:
1. 7 straipsnio antroji pastraipa pakeičiama taip:
"Tačiau nepaisant Reglamento (EEB) Nr. 3719/88 5 straipsnio 1 dalies ketvirtosios įtraukos, eksporto licencijos nereikalaujama už produktus, kuriems taikoma 8 straipsnio 2 dalies antroji įtrauka, jei pagal KN 0102 kodą klasifikuojamų produktų nėra daugiau kaip devyni vienetai, o kitų - ne daugiau kaip dvi tonos."
2. 8 straipsnio 1 dalis pakeičiama:
"1. Licencijų, leidžiančių eksportuoti produktus, kuriems prašoma grąžinamosios išmokos ir kuriems turi būti išduodama eksporto licencija su iš anksto nustatyta grąžinamąja išmoka, galiojimo laikas yra:
- penki mėnesiai pridedant einamąjį mėnesį - produktams, klasifikuojamiems pagal KN 010210 kodą, ir 75 dienos - produktams, klasifikuojamiems pagal KN 010290 ir 1602 kodus,
- 30 dienų - kitiems produktams,
nuo išdavimo dienos tokia prasme, kaip vartojama Reglamento (EEB) Nr. 3719/88 21 straipsnio 2 dalyje.
Tačiau galvijienos eksporto licencijų, išduotų Reglamento (EEB) Nr. 3719/88 44 straipsnyje nustatyta tvarka, galiojimo laikotarpis yra:
- penki mėnesiai - produktams, klasifikuojamiems pagal KN 010210 kodą,
- keturi mėnesiai - kitiems produktams,
nuo išdavimo dienos tokia prasme, kaip vartojama to reglamento 21 straipsnio 2 dalyje.
Nukrypstant nuo Reglamento (EEB) Nr. 3719/88 44 straipsnio 5 dalies, produktams, klasifikuojamiems pagal KN 010210 kodą, 21 dienos terminas keičiamas 90 dienų."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 26 d.